KLASA: 034-05/25-01/6

URBROJ: 711-02-02/06-2025-2

Zagreb, 22. siječnja 2025.

**ANA KNEŽEVIĆ**

Direktorica trgovačkog društva SIKIREVČANKA d.o.o. za

razvoj i usluge

**Predmet: mišljenje na zahtjev obveznice Ane Knežević,**

- daje se

Povjerenstvo za odlučivanje o sukobu interesa (dalje: Povjerenstvo) dana 15. siječnja 2025. godine zaprimilo je zahtjev za davanjem mišljenja koji je podnijela obveznica Ana Knežević, direktorica trgovačkog društva SIKIREVČANKA d.o.o. za razvoj i usluge.

U zahtjevu obveznica navodi da je jedina članica uprave i direktorica trgovačkog društva Sikirevčanka d.o.o. koje je u stopostotnom vlasništvu Općine Sikirevci i koje obavlja komunalnu i trgovačku djelatnost. Navela je da općina ima u planu odvajanje navedenih djelatnosti otvaranjem novog poduzeća koje bi također bilo u stopostotnom vlasništvu Općine Sikirevci te stoga postavlja upit smije li ona kao direktorica trgovačkog društva Sikirevčanka d.o.o. obavljati istu dužnost u komunalnom poduzeću i u drugom trgovačkom društvu koje općina namjerava otvoriti.

Povodom navedenog zahtjeva, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 69. sjednici održanoj 22. siječnja 2025. godine, obveznici daje mišljenje, kako slijedi.

Povjerenstvo ističe kako je člankom 17. stavkom 1. ZSSI-a propisano da za vrijeme obnašanja javne dužnosti na koju je izabran, odnosno imenovan, obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drugačije propisano.

Nadalje, člankom 18. stavkom 1. propisano je da obveznici ne mogu biti članovi uprave ili upravnih odbora i nadzornih odbora izvanproračunskih fondova niti mogu obavljati poslove upravljanja u poslovnim subjektima.

Slijedom navedenog, za vrijeme obnašanja dužnosti direktorice trgovačkog društva SIKIREVČANKA d.o.o. za razvoj i usluge, u vlasništvu Općine Sikirevci, obveznica ne može istovremeno obnašati i dužnost člana drugog trgovačkog društva također u vlasništvu Općine Sikirevci, jer bi time povrijedila citirane odredbe članka 17. stavka 1. i članka 18. stavka 1. ZSSI-a.

Stoga je Povjerenstvo dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Ana Knežević, elektroničkom dostavom
2. Objava na internetskoj stranici Povjerenstva
3. Pismohrana